Kolleger mener Mix er mest overvurdert av alle MLS-spillere
ESPN har gjennomført en anonym spørreundersøkelse blant MLS-spillerne, og New York Citys Mix Diskerud er ikke den som yter størst respekt blant kolleger. 38 spillere blir trukket frem som overvurderte i undersøkelsen. Diskerud får «æren» av å toppe listen, så vidt foran Torontos Jozy Altidore. VG var nylig på plass da nettopp New York City og Toronto møttes på Yankee Stadium. Etter 2-2-oppgjøret, som blant annet inneholdt en Mix-assist, fikk Diskerud en rimelig god attest av lagkamerat David Villa. – Han er en veldig god spiller. Han er en ung spiller. Han er den viktigste spilleren på laget vårt, i ligaen vår. Han spiller internasjonalt for USA. I dag var han også god. Jeg er glad for ham. Laget trenger Mix, sa den tidligere Barcelona-spissen til VG. Mix Diskerud lot seg naturligvis begeistre av omtalen. – Sa han det? Håper dere har det på kamera, meldte Mix Diskerud med et smil. Tre av de fire mest overvurderte spillerne holder til i New York City, ifølge spillerne. Frank Lampard og Andrea Pirlo får også «overvurdert»-stempel. Det samme gjør La Galaxys Steven Gerrard. Diskerud, som har spilt for Stabæk og Rosenborg i Norge, er den eneste blant de åtte mest overvurderte som tjener mindre enn to millioner dollar i året, ifølge ESPN.
Mix Diskerud (25) er den mest overvurderte spilleren i MLS, ifølge spillerne i den amerikanske ligaen.